
			Om de rare, nyttige og ­
fascinerende småkrypene 

			«Naturen er ingen steder større enn i hennes minste skapninger.»

			Plinius den eldre, 

			Historia Naturalis 11, 1.4, 

			ca. år 79 e.Kr.

			Forord

			JEG HAR ALLTID vært glad i å være ute, særlig i skogen. Gjerne der avtrykkene etter mennesker er få og små og vår moderne påvirkning er liten. Blant trær som er eldre enn noe nålevende menneske. Trær som har gått over ende, hode­stups i myk mose. Her ligger de langflate og stille mens livet fortsetter i sin evige runddans. 

			Insektene kommer i hopetall til det døde treet. Barkbiller har kalas i den gjærende sevjen under barken, trebukkenes larver lager sinnrike mønstre i vedoverflaten, og trollsmellerens krokodillelignende larver tar grådig for seg av alt som rører på seg inne i den råtnende veden. Sammen sørger tusenvis av insekter, sopp og bakterier for at det som er dødt, kan brytes ned og bli til nytt liv. Jeg synes jeg er heldig som får forske på noe så spennende.

			For jeg har en fantastisk jobb. Jeg er professor på Norges miljø- og biovitenskapelige universitet. Jeg er forsker, underviser og formidler. Den ene dagen kan jeg lese om ny forskning, grave meg ned og fortape meg i faglige detaljer. Neste dag skal jeg forelese og må lete etter en overordnet struktur i et fagtema. Finne eksempler, illustrere hvorfor temaet angår deg og meg. Kanskje ender det opp i en tekst til forskerbloggen vår, Insektøkologene.

			Iblant jobber jeg ute. Jeg leter etter gamle, hule eiker eller kartlegger skog med ulik grad av påvirkning fra hogst. Alt dette gjør jeg sammen med gode kollegaer, stipendiater og studenter. 

			Når jeg forteller folk at jeg jobber med insekter, spør de ofte: Hva er vitsen med vepsen? Og hva skal vi egentlig med myggen og hjortelusflua? For selvsagt finnes det plagsomme insekter. Riktignok er de uhyre få i antall om du setter dem opp mot de myriader av myldrende småkryp som redder livet ditt, litt, hver eneste dag. Men la oss starte med de brysomme. Jeg svarer på tre måter:

			For det første er også de plagsomme insektene nyt­tige i naturen. Mygg og knott er viktig føde for fisker, fugler, flagger­mus og andre. Særlig høyt til fjells og langt mot nord kan svermer av fluer og mygg ha betydning for langt større dyr enn seg selv, i stor skala. Insektsvermene i den korte, hek­tiske arktiske sommeren kan styre hvor de store rein­flokkene beiter, tråkker og legger igjen næring i form av møkk. Det påvirker hele økosystemet som ringer i vann. På samme vis er vepsen nyttig – for oss og andre. Veps hjelper til med plantenes pollinering, jafser skadedyr vi ikke vil ha for mange av, og utgjør mat for vepsevåk og en rekke andre arter. 

			For det andre kan nyttige løsninger ligge på lur der du minst venter det. Det gjelder også for dyr vi ser på som ekle og plagsomme. Spyfluelarver kan rense vanskelige sår, melbillelarver viser seg å kunne fordøye plast, og det forskes på å bruke kakerlakker til redningsarbeid i sammenraste eller sterkt forurensede bygninger.

			For det tredje vil mange mene at alle slags arter bør få anledning til å leve ut sitt livspotensial. At vi mennesker ikke har noen rett til å skalte og valte med artsmangfoldet ut fra en nærsynt vurdering av hvilke arter vi synes er søte, eller vurderer som nyttige, for oss. Det betyr at vi har en moralsk forpliktelse til å ta best mulig vare på klodens myriader av vesener, også småkryp som ikke bedriver lett synlig verdiskaping, insekter uten myk pels og store brune øyne, og arter vi ikke skjønner vitsen med.

			Naturen er forbløffende i sin kompleksitet, og insektene er en vesentlig del av disse finurlig sammenskrudde systemene der vi mennesker kun er én art blant millioner. Derfor skal denne boka handle om de minste blant oss. Alle de rare, vakre og bisarre insektene som er grunnlaget for verden slik vi kjenner den. 

			Første del av boka handler om insektene i seg selv. I første kapittel kan du lese om deres ufattelige variasjonsrikdom, hvordan de er skrudd sammen, hvordan de sanser omgivelsene, og litt om hvordan du kjenner igjen de viktigste insektgruppene i Norge. Dessuten får du i kapittel 2 et innblikk i insektenes temmelig sære sexliv.

			Deretter beveger jeg meg inn i insektenes intrikate samliv med andre dyr (kap. 3) og med planter (kap. 4). Den daglige kampen om å spise eller bli spist, der alle kjemper for å føre sine gener videre. Likevel er det rom for samarbeid, i alle varianter av snodighet.

			Resten av boka handler om insektenes tette forhold til én enkelt art: oss. Som at de bidrar til vår matforsyning (kap. 5), sørger for å rydde opp i naturen (kap. 6) og gir oss ting vi trenger, fra honning til antibiotika (kap. 7). I kapittel 8 ser jeg på nye felt der insektene kan vise vei. Til slutt, i kapittel 9, kommer jeg inn på hvordan det egentlig går med disse små hjelperne våre, og hvordan du og jeg kan bidra til at insektene får det bedre. For vi mennesker er avhengige av at insektene stiller på jobb. Vi trenger dem til pollinering, nedbrytning og jorddannelse, til å være mat for andre dyr, holde skadelige organismer i sjakk, spre frø, hjelpe oss i forskningen og inspirere oss med sine lure løsninger. Insekter er naturens små tannhjul som får verden til å tikke og gå.

			Innledning

			FOR HVERT MENNESKE som lever på kloden i dag, finnes det mer enn 200 millioner insekter. Mens du sitter og leser denne setningen, tasser og kravler og flagrer det mellom én og ti trillioner insekter der ute i verden, flere enn det er sandkorn på alle verdens strender. Enten du liker det eller ikke – du er omgitt av insekter på alle kanter. For jorda vår er egentlig insektenes planet. 

			Det er så utrolig mange av dem at det er vanskelig å fatte, og de finnes overalt. I skogen og i innsjøene, i enger og elver, på tundraen og i fjellet. Det bor steinfluer i hustrige seks tusen meters høyde i Himalaya, og mygglarver i Yellow­stones gloheite kilder, der temperaturen passerer femti grader ­celsius. I det evige mørket i jordas dypeste grotter lever ­blinde hulemygg. Insekter kan leve i døpefonter, i data­maskiner, i olje­dammer og blant magesyre og galle i magesekken til hester. De bor i ørkener, under isen på frosne sjøer, i snøen og i neseborene på hvalross. 

			Insekter lever på alle kontinenter – i Antarktis riktignok bare representert ved én eneste art; en vingeløs fjærmygg som stryker med om temperaturen skulle finne på å krype over ti plussgrader over lengre tid. Selv i havet kan du finne insekter. Sel og pingviner har lus av ymse slag i pelsen, og de følger med ned når disse dyra dykker. Det finnes til og med en egen slekt av lus som lever i strupesekken til pelikaner. Og det finnes vannløpere som tilbringer livet med å tasse rundt på tå på sine seks bein midt ute på havet. 

			Og riktignok er insekter små. Men det er ikke småtterier de behersker. Lenge før menneskene satte sine bein på kloden, hadde insektene startet med både jordbruk og husdyrhold: Termitter dyrker sopp til mat, og maur holder bladlus som melkekyr. Veps var de første til å lage papir av cellulose. Vårfluelarver fanget andre dyr i garn i millioner av år før vi mennesker klarte å knyte vårt første fiskegarn. Insektene løste kompliserte problemer innen aerodynamikk og navigasjon for flere millioner år siden og lærte seg å kontrollere om ikke ild, så iallfall lys – attpåtil i egen kropp. 

			Hvis insektene satt på Stortinget

			Enten vi velger å telle individer eller arter, er det grunnlag for å hevde at insektene er den mest vellykkede dyregruppen på kloden. For ikke bare finnes det ufattelig mange enkelt­individer av insekter. De utgjør også langt over halvparten av alle kjente flercellede arter. Det finnes om lag en million ulike varianter av dem. Det betyr at du kan ha en «månedens insekt»-kalender, med bilder av en ny art hver eneste måned, i mer enn 80 000 år!

			Fra A til Å kan insektene imponere oss med sin artsrikdom: apollosommerfugler, broddveps, cochenille-lus, døgnfluer, eplesugere, fjærmygg, gulløyer, humlebiller, ildfluer, jordveps, kongeøyenstikkere, lusefluer, maur, neslesommerfugler, oljebiller, påfuglspinnere, queenslandia-snutebiller, rovfluer, sølvkre, teger, urtefluer, vannkalver, wetaer, xylofage biller, yuccabiller, zulu-kakerlakker, æsoptrebukker, øyefluer og åkerhumler.

			Også i Norge er det insektene som har makten, egentlig. La oss gjøre et tankeeksperiment: For å få et inntrykk av hvordan artsmangfoldet fordeler seg mellom ulike artsgrupper, kan vi tenke oss at alle våre kjente norske arter, store som små, skulle ta plass i stortingssalen. Det ville blitt fryktelig trangt, for selv om vi bare slapp inn én representant for hver art, ville det tilsvare hele 43 705 representanter. 

			La oss tenke oss at vi fordelte stortingsmandatene, og dermed setene i salen, etter hvor mange arter det er i de ulike artsgruppene. Da ville vi få se nye og uvante mønstre:

			Insektene ville dominere. De ville få hele 44 prosent av setene. Og da har vi bare talt med rene insekter, ikke småkryp som edderkopper, tusenbein og annet. Videre ville sopp og lav dele en snau femtedel av setene, mens karplanter og mose ville fått 12 prosent. For å gjøre det enkelt, kan vi tenke oss en ny og snodig koalisjon av resten av de små organismene, fra rundorm til snegler og midd. Den ville fått en fjerdedel av plassene.

			Men hvor blir det av oss selv i dette bildet? Når vi ser på artsmangfoldet på denne måten, monner vi mennesker lite. Selv om vi går sammen med alle andre virveldyrarter i Norge, altså dyr som elg, mus, fisker, fugler, slanger og frosker, ville vi havne godt under sperregrensen – med kun to prosent av artsmangfoldet. Vi mennesker er med andre ord helt avhengige av en hærskare små og anonyme arter, der insekter utgjør en betydelig andel. 

			Dvergfeer og bibelske giganter

			Insekter kommer i alle farger og fasonger og med et spenn i størrelser som knapt kan matches av noen annen dyregruppe. Verdens minste insekter er dvergsnyltevepsene. De lever hele sitt larveliv inne i eggene til andre insekter, og det sier en hel del om hvor små de er. En av disse er den ørlille vepsen Kikiki huna, som med sine 0,16 mm er så liten at du ikke klarer å se den. Navnet har den fra det offisielle polynesiske språket på Hawaii, et av stedene der den er funnet; det betyr – logisk nok – noe sånt som «bitte liten prikk». 

			Dens søsterart blant dvergsnyltevepsene har et enda flottere navn. Tinkerbella nana er kalt opp etter feen Tingeling fra «Peter Pan». Artsnavnet «nana» er et ordspill på ordet «nanos», gresk for «dverg», og Nana, navnet på hunden i «Peter Pan». Tingelingvepsen er så liten at den kan lande på kortenden av et menneskehår. 

			Det er et langt skritt derfra til de største insektene våre. Det er flere som kniver om denne tittelen, for hva betyr størst? Skal det være den lengste, vinner det kinesiske pinnedyret Phryganistria chinensis zhao. Med sine 62,4 centimeter er det lengre enn underarmen din. Til gjengjeld er det ikke tykkere enn en langfinger. Underarten har fått navn etter insektforskeren Zhao Li, som etter tips fra lokalbefolkningen brukte seks år av sitt liv på å lete etter super-pinnen. 

			Snakker vi derimot om det tyngste insektet, ligger goliat­billen godt an. Larvene til disse afrikanske kjempene kan veie opptil 100 gram – omtrent det samme som en svarttrost. Navnet har billen fått etter Bibelens Goliat, giganten som var tre meter høy og fryktet av israelittene, men som guttungen David likevel klarte å felle med sprettert og god hjelp fra de høyere makter. 

			Det aller første insektet – før dinosaurene

			Insektene har vært her lenge, uendelig mye lenger enn oss mennesker. Det er vanskelig å få grep om dyp tid, om eoner og æraer, millioner og milliarder av år. Derfor sier det deg kanskje ikke så mye om jeg forteller at de første insektene så dagens lys for rundt 479 millioner år siden. Tenk da heller på at insektene, med god margin, har sett dinosaurene både komme og gå.

			En gang for lenge, lenge siden flyttet de første planter og dyr ut fra havet og opp på tørt land. En revolusjon for livet på kloden. Tenk om vi hadde kunnet filme dette skjell­settende øyeblikket – for et ikonisk klipp det ville vært: «Et lite skritt for småkrypet, et gigantisk skritt for livet på jorda.» Dess­verre må vi nøye oss med å følge insektenes gründere gjennom fossiler og fantasi. 

			Tenk deg tilbake til urtiden. Noen millioner år har gått etter at det første eventyrlystne småkrypet stakk hodet opp av havet og bestemte seg for å sjekke ut nye og tørrere nærområder. Vi befinner oss i den geologiske tidsperioden devon, litt anonymt klemt inne mellom kjendisene kambrosilur (kambrium, ordovicium, silur – opphavet til de kalkrike områdene rundt Oslo) og karbon (selveste grunnlaget for vårt oljeavhengige samfunn, med all velstand og klimaendring det har gitt oss). Evolusjonen har gått på høygir, og nå er det første insektet et faktum: Der nede på bakken blant bregner og kråkefotaktige planter tasser et lite seksbeint dyr med tre kroppsdeler og to små antenner. Det er klodens aller første insekt, som med små skritt marsjerer fram mot insektenes komplette dominans på kloden. 

			Den tette samhørigheten mellom insekter og andre livsformer var vesentlig fra dag én på landjorda. Landplanter forbedret livsmuligheter for insekter og andre smådyr gjennom å gi dem noe å spise der oppe på den golde, steinete landjorda. Til gjengjeld forbedret smådyra livsmulighetene for plantene gjennom å resirkulere næringen i dødt plantevev og skape jordsmonn.

			Vingenes velsignelse

			En viktig grunn til insektenes enorme suksess er at de kan fly. For en genial nyvinning det må ha vært, en gang for 400 millioner år siden! Nå fikk insektene tilgang til noe helt unikt: Med vinger kunne næring oppe i plantene nås på en effektiv måte, og jordbundne fiender kunne unngås. For de eventyrlystne bød vinger på helt nye muligheter for å spre seg til ukjente områder. Tilgang til luftrommet påvirket også partnervalg, da det ga uante muligheter for å vise seg fram fra en god vinkel på nye, tredimensjonale sjekkesteder. 

			Vi vet ikke akkurat hvordan vinger oppstod. Kanskje utviklet de seg fra utvekster på brystpartiet; utvekster som kan ha blitt brukt som solfangere eller til å stabilisere kroppen ved hopping eller fall. Kanskje stammer vingene fra gjeller. Viktigst er uansett at insektene oppdaget at de hadde noen dingser som også fungerte utmerket til å seile med, ned fra trær eller høye planter. Insekter med velutviklede vingesnabber fikk mer mat og et lengre liv og dermed også flere arvinger, som for sin del arvet disse supervingesnabbene. Slik gjorde evolusjonen at vinger ble vanlig, og det ganske raskt til å være geologisk tid. Snart var luften full av skimrende, virrende vinger av mange slag.

			Ett poeng er vesentlig for å forstå hvilken vanvittig suksess vinger var for de tidlige insektene: Ingen andre kunne fly! Det fantes ingen fugler, flaggermus eller flygeøgler ennå, ikke på lenge. Derfor hadde insektene verdensherredømme i luftrommet i mer enn 150 millioner år. Til sammenligning strekker vår art, Homo sapiens, sin totale tilstedeværelse på kloden seg kun over 200 000 små år.

			Insektene har klart seg gjennom fem runder med masseutrydning av arter. Dinosaurene kom først diltende etter den tredje av disse, en gang for om lag 240 millioner år siden. Neste gang du synes et insekt er irriterende, tenk på at denne dyregruppen har vært på kloden siden lenge før dinosaurene. De fortjener litt respekt bare for det, spør du meg.

